Ruan Lingyu

Ruan Lingyu (kinesisk: 阮玲玉, pinyin: Ruǎn Língyù, med slektshjemstavn i Xiangshan i Guangdong men født i Shanghai 26. april 1910 som Ruan Fenggeng 阮凤根, skolenavn Ruan Yuying 阮玉英, selvmord 8. mars 1935) var en av de største kinesiske stumfilmstjernene mot slutten av 1920- og i begynnelsen 1930-tallet. Hun spilte i 29 stumfilmer, både for filmselskapet Mingxing og for filmselskapet Lianhua. 

Hun har fått tilnavnet «Kinas Greta Garbo».

Karriere og selvmord 
Med sine roller i melodramaene Love and Duty og Three Modern Women (1932), begge regissert av Bu Wancang, begegynte hennes samarbeid med venstreorienterte regissører. I Xiao Wanyi (Little Toys, 1933), en film av Sun Yu, spilte Ruan en leketøymaker. Hennes neste film, Shennü (The Goddess, 1934; regi: Wu Yonggang), fremheves ofte som den kinesiske stumfilmens høydepunkt. I den spiller Ruan Lingyu en prostituert alenemor. 

Senere samme år kom New Women, en av hennes siste filmer. I denne filmen av regissør Cai Chusheng spiller hun en dannet kvinne som drives i døden av samfunnet. Historien er inspirert av skuespillerinnen Ai Xias endelikt – hun hadde begått selvmord året før. Massiv kritikk i boulevardpressen fremtvang at store deler av ble klippet ut. Ruan Lingyus privatliv ble også nådeløst vrengt ut og inn, og hennes vedvarende rettsstrid med sin fraskilte ektemann ble tema for sladrespaltene. Det gikk ikke bedre enn at Ruan til slutt tok en overdose barbiturater den 8. mars 1935.

Begravelse og ettermæle  
Dødsfallet gikk dypt inn på mange, og hun ble fulgt til graven av en sørgeskare på 200.000, som strakk seg ut over tre kilometer. Tre kvinner skal ha begått selvmord av sorg over henne. Selv den kinesiske intellektuelle Lu Xun ble dypt berørt av hennes selvmord og skrev et essay som fordømte boulevardpressens fremferd.

Hennes liv og endelikt er blitt materiale for en stor mengde kinesisk litteratur, film, drama og forskning.

Regissøren Stanley Kwan stod i 1992 bak filmen Ruan Lingyu som handler om Ruans liv. I den spilles hun av Maggie Cheung.

Tapte og gjenfunne filmer 
Mange av filmene med Ruan Lingyu er senere gått tapt eller finnes bare i beskadigede kopier. En fullstendig rull av Love and Duty, som man trodde var gått tapt, ble funnet i 1990-årene i Uruguay.

Ufullstendig filmografi 

 Xin nüxing (New Women) (1934)
 Shennü (Goddess) (1934)
 San ge modeng nüxing (Three Modern Women) (1933)
 Xiao wanyi (Little Toys) (1933)
 Xu gudu chunmeng (Reminiscence of Peking) (1932)
 Lianai yu yiwu (Love and Duty) (1931)
 Taohua qixueji (Peach Blossom Bleeds Tears of Blood) (1931)
 Yijian mei (1931)
 Yecao xianhua (Wild Flowers by the Road) (1930)
 Zisha hetong (Suicide Contract) (1929)
 Jiehou guhong (1929)
 Qingyu baojian (1929)
 Bayun Ta (White Cloud Pagoda) (1928)
 Guaming de fuqi (The Couple in Name) (1927)

Referanser

Litteratur 
 Richard J. Meyer: Ruan Ling-Yu: The goddess of Shanghai. Hong Kong University Press, 2005. ISBN 9-6220-9395-7.

Eksterne lenker 
 

Kinesiske skuespillere
Personer fra Shanghai